NICHOLAS NEGROPONTE- નિકોલસ નેગ્રોપોન્તે ડિજિટલ ઉપકરણોનો આર્ષદષ્ટા. એણે એક પ્રકલ્પ શરૂ કર્યો. એનું નામ ONE LAPTOP PER CHILD વન લૅપટોપ પર ચાઈલ્ડ. 2012 સુધીમાં દુનિયાનાં ગરીબ-તવંગર બધાંય બાળકો પાસે કમ્પ્યૂટર હોવું જોઈએ. આ છે એના પ્રકલ્પનું લક્ષ. કમ્પ્યૂટર સહુને મળી રહે, સહુને પોષાય એવી કિંમતે એને વેચવા માટે એની નવી નવી આવૃત્તિઓ બહાર પડી રહી છે. લૅપટોપથી નોટબુક અને નોટબુકમાંથી NET BOOK નેટબુક – નાની સાઈઝમાં કમ્યૂટર બહાર પડવા માંડ્યા છે અને 2012માં તો કમ્પ્યૂટર એકસો ડૉલર જેવી નજીવી કિંમતે બજારમાં મળતાં થઈ જશે એવી અપેક્ષા રખાય છે. નેટબુક કદમાં નાનું અને વજનમાં હલકું છે. એને ગમે ત્યાં હેરવવા ફેરવવામાં જરાય અગવડતા પડતી નથી. નિકોલસ નેગ્રોપોન્તેની સંસ્થા સ્લેટ જેવું પાતળું કમ્પ્યૂટર તૈયાર કરી રહી છે. એ પ્લાસ્ટિક જેવું અનબ્રેકેબલ હશે અને ઓછામાં ઓછી ઊર્જા વાપરશે. આમતેમ હલાવીને એની બેટરી ચાર્જ કરી શકશે એટલે ઑટોમેટિક ઘડિયાળ જેવું, દેખાવમાં એ આઈ પેડ જેવું જ લાગશે. અને નિકોલસ નેગ્રોપોન્તે એને આવતા વર્ષે એકસો ડૉલરમાં વેચવા ધારે છે.